I Thy Cykle Ring trådte Jonas Vingegaard for første gang i pedalerne som cykelrytter. Efter onsdagens store sejr vælter minderne frem i den lille klub.

Det var en meget bevæget formand for Thy Cykle Ring, der onsdag kunne se klubbarnet Jonas Vingegaard kæmpe sig over målstregen som den første og iføre sig den gule førertrøje. - Jeg tænkte, det sker bare ikke det her, og så skete det bare lige for øjnene af mig. Der røg lige et par tårer ned ad kinden, siger Ole Iversen, der er formand for Thy Cykle Ring, dagen derpå. Med sejren røg formandens tanker tilbage til dengang, Jonas Vingegaard bare var en lillebitte gut i klubben, for der er sket meget siden da. Lå ikke i kortene Det kom ikke som sådan bag på Ole Iversen, at Jonas Vingegaard tog sådan en etapesejr, for viljen har altid været der, men det lå bare ikke i kortene fra starten, at han skulle blive så god. Da Vingegaard først kom til Thy Cykle Ring, var han nemlig, med Ole Iversens ord, en lille fugleunge, der bare gerne ville cykle. Faktisk var han så lille, at det ikke var helt ligetil at finde en cykel, der passede. Selvom han bare var en spinkel, ung dreng, måtte han fra starten træne med de voksne ryttere, for der er så få ryttere i klubben, at alle træner sammen. - De første dage, han var til træning, tænkte vi andre ryttere, at det her bliver en lang kamp, siger den tidligere klubkammerat og nuværende rytter i klubben, Nick Iversen. Og det blev også en kamp. For i flere år vandt den lille rytter ingenting, men var bare lykkelig, hvis han kom med feltet hjem. Alligevel blev han bare ved med støtte fra sine forældre på sidelinjen og med masser af forbilleder i klubben - for eksempel den fem år ældre Michael Valgren. - Henne i hjørnet hænger et billede, hvor en fra klubben har vundet et løb i Hjørring, og så står lille Jonas ved siden af og tænker 'bare jeg en dag kunne vinde', siger Ole Iversen, igen med tårene på spring. Da Vingegaard blev lidt ældre, var han i sommeren 2015 med sine forældre på ferie og meldte sig til et endags motionsløb op ad Alpe d'Huez. - Det er et løb alle cykelryttere gerne vil prøve. Fuld gas i 14-15 kilometer op ad Alpe d'Huez. Men Jonas han basker lige alle de halvproffer nede på det bjerg. Allerede der tænkte vi, det var vildt nok. Nu skal han jo op ad det igen i dag, så det bliver spændende, siger Nick Iversen. Et løb ad gangen Om Jonas Vingegaard kan tage endnu en sejr på Alpe d'Huez torsdag, vil tiden vise, og i barndomsklubben er de spændte. Nick og Ole Iversen har dog begge en stor tro på den tidligere klubkammerat, for de mener, han kan det hele: - Han er bare verdens bedste bjergrytter, og han kan også køre fladbane, og han har masser af træning i sidevind her fra Thy. Hvad det kan blive til, tør de dog ikke spå om. - Vi tager et løb ad gangen. De er jo ikke i Paris endnu. Jeg tør slet ikke tænke så langt, men tænk, hvis vi får en Tour-rytter, der kan tage trøjen i flere år ligesom Armstrong, siger Ole Iversen. Thyboen tør dog godt afsløre, at der er lagt i ovnen til den helt store fejring, hvis Vingegaard vinder Touren. Hør flere anekdoter fra VIngegaards ungdom her: